Minister verbied mediahuis glo by toespraak | Maroela Media
Minister Dlamini tydens Sondag se geleentheid. Foto: Siyabulela Duda/GCIS
Bathabile Dlamini, minister van vrouesake in die presidensie, het glo die nuusdiens eNCA verbied om in 'n saal in te gaan waar sy 'n toespraak gelewer het in KwaZulu-Natal.
Volgens eNCA is sy verslaggewer Thubalihle Vilane en kameraman Bongumusa Mkhize verbied om die saal by die KwaNzimela Anglikaanse kerk in Melmoth binne te gaan waar sy die 16 dae van aktivisme teen geweld teen vroue en kinders bekend gestel het.
Die nuusdiens het gesê sy verslaggewer en kameraman was besig om Dlamini se aankoms te verfilm toe sy hulle genader en gesê het sy neem aanstoot omdat die kamera op haar gerig is.
Palesa Mphamo, Dlamini se personeelhoof, het toe glo aan Vilane en Mkhize gesê dat hulle nie die saal waar Dlamini haar toespraak lewer mag binnegaan nie. Daar is aan hulle gesê die minister weier om met eNCA te praat en sal slegs met die SAUK praat aangesien "hulle die parameters begryp".
Volgens eNCA sal sy bestuur met die departement van vroue en die regering se kommunikasie- en inligtingstelsel (GCIS) in gesprek tree om antwoorde te kry en om te verseker dat so 'n voorval nie weer plaasvind nie.
"eNCA is diep bekommerd dat ons verbied word by 'n geleentheid van nasionale belang deur 'n minister. Ons het die reg om enige openbare aangestelde verteenwoordiger vrae te vra en sien dit as ons plig om dit te doen," het die nuusdiens gesê.
"As medialid is dit ons grondwetlike reg om vrylik en sonder teistering te werk. Om so gemuilband te word, is uiters kommerwekkend, veral aangesien daar volgende jaar 'n verkiesing is."
Shame maar sy is fyngevoelig oor wat almal van haar dink
Laat mens wonder……………. wat mag die joernaliste nie oor berig het nie?
Iemand moet vir haar die parameters van haar pos verduidelik, sy is 'n openbare verkose lid, en mag daarom niemand weier nie.
Sensuur van die media klink so baie na wat in die ou SA gebeur het.
Voel sy skuldig oor iets? Weet sy wat dit is om n minister te wees en waar het sy geswot om n minister te wees. Ek verstaan dit net nie, hoe werk hierdie regering om onbevoegde persone as ministers aan te stel. Wat n komplekse saak……..
Is sy bang dat wat sy verkonding (oor praat) die media dit deurplaas as snert……….
Presies wat Mugabe en sy ministers gedoen het toe die media hulle kriminele oortredings blootgele het!